Diari Oficial de la Generalitat Valenciana


Sumari del DOGV 3017, del 19-06-1997 (1997/8132)

ORDRE de 19 de maig de 1997 de la Conselleria de Cultura, Educació i Ciència per la qual es convoquen ajudes per a la creació de guions de llargmetratges cinematogràfics i sèries de ficció per a 1997.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3017

Data del DOGV
:   19-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8132


Data del document
:   19-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 19 de maig de 1997 de la Conselleria de Cultura, Educació i Ciència per la qual es convoquen ajudes per a la creació de guions de llargmetratges cinematogràfics i sèries de ficció per a 1997.  
A fi d'ampliar les àrees d'actuació i suport al sector audiovisual valencià, la Conselleria de Cultura, Educació i Ciència considera necessari estimular l'escriptura de guions de llargmetratges cinematogràfics i sèries de ficció mitjançant la concessió d'ajudes econòmiques que incentiven aquesta activitat, i d'acord amb els articles 2 i 31.4 de la Llei Orgànica 5/1982, per la qual s'aprova l'Estatut d'Autonomia de la Comunitat Valenciana, i fent ús de la facultat que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,   
ORDENE  
Primer  
Convocar la concessió d'ajudes per a la creació de guions de llargmetratges cinematogràfics i sèries de ficció per a 1997, i aprovar les bases de la convocatòria, que s'inclouen com a annex I d'aquesta ordre.  
Segon  
L'import de les ajudes que es concediran per a aquesta finalitat, la quantitat global del qual serà de 3.000.000 de pessetes, es pagarà a càrrec de la línia 410 del programa 455.10, Promoció Cultural, dels pressupostos de la Generalitat Valenciana per a 1997.  
DISPOSICIONS FINALS  
Primera  
S'autoritza la directora general de Promoció Cultural, Museus i Belles Arts perquè dicte les resolucions que requerisca l'aplicació i el desplegament del que disposa aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, s'hi podrà presentar recurs contenciós administratiu, en el termini de dos mesos a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. Per a interposar-lo es requereix comunicar-ho prèviament a aquest òrgan. Tot això, de conformitat amb el que disposen l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 19 de maig de 1997  
El conseller de Cultura, Educació i Ciència,  
FRANCISCO E. CAMPS ORTIZ  
ANNEX I  
Bases per a l'adjudicació d'ajudes per a la creació de guions de llargmetratges cinematogràfics i sèries de ficció per a 1997  
1. Objecte  
Aquestes ajudes tenen com a objecte donar suport a la realització de guions de llargmetratges i sèries de ficció.  
2. Característiques  
Es concediran un màxim de sis ajudes de 500.000 pessetes cada una, a guionistes que desitgen fer el treball de creació del guió d'un llargmetratge cinematogràfic o d'una sèrie de ficció.  
3. Sol·licituds  
3.1 El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana. Si l'últim dia del termini fóra inhàbil, dissabte o qualsevol altre que reglamentàriament es declare com a tal, es consideraria prorrogat fins al primer dia hàbil següent.  
3.2 La sol·licitud, segons el model que figura en l'annex II, haurà d'acompanyar-se dels documents següents:  
a) Quan el sol·licitant siga una persona física:  
- Fotocòpia del número d'identificació fiscal (NIF) del sol·licitant.  
- Currículum del sol·licitant.  
b) Quan el sol·licitant siga una empresa de producció:  
- Fotocòpia del certificat d'inscripció de l'empresa en el Registre Administratiu d'Empreses Audiovisuals de la Comunitat Valenciana.  
- Còpia del contracte, o si no en tenen, de la carta d'encàrrec a un guionista de l'escriptura del guió per al qual se sol·licita l'ajuda i l'escrit d'acceptació d'aquest.  
c) En els dos casos:  
- Memòria explicativa del projecte d'escriptura, incloent-hi una sinopsi argumental detallada.  
En el cas de les sèries, es presentarà un resum de la temàtica i de la línia argumental detallada de tres capítols si són capítols d'una durada inferior a 30 minuts, o de dos si els capítols tenen una duració que comprén entre els 30 i els 60 minuts.  
- Mostra del treball per al qual se sol·licita l'ajuda, amb una extensió no inferior a l'equivalent aproximat de dues seqüències.  
- Autorització del propietari dels drets, en el cas que el projecte es base en una obra literària o en qualsevol altre mitjà que en requerisca l'obtenció.  
- Documentació acreditativa de trobar-se al corrent de les obligacions tributàries amb la hisenda pública i davant de la Seguretat Social, referida als 12 mesos anteriors a la data de presentació de la sol·licitud, segons el que estableix l'Ordre de 30 de maig de 1996 de la Conselleria d'Economia i Hisenda (DOGV de 21.06.96).  
- Qualsevol altra dada o document relacionat amb el projecte objecte de la sol·licitud que els interessats consideren convenient aportar.  
3.3 Tota la documentació requerida es presentarà a les direccions territorials de Cultura i Educació juntament amb la sol·licitud, o bé s'enviarà per qualsevol dels procediments establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
3.4 Si la sol·licitud no conté les dades exigides o hi falta documentació acreditativa, es requerirà a l'interessat que en el termini de 10 dies corregisca aquests defectes, amb l'advertiment que, en cas contrari, s'arxivarà la sol·licitud.  
4. Avaluació dels projectes i resolució de les sol·licituds  
4.1 Per a l'avaluació dels projectes presentats pels sol·licitants, es constituirà una comissió d'avaluació, nomenada per la directora general de Promoció Cultural, Museus i Belles Arts, amb la següent composició:  
- President: la directora general de Promoció Cultural, Museus i Belles Arts o persona en qui delegue.  
- Vicepresident: el cap del Servei de Promoció i Difusió Cultural o persona en qui delegue.  
- Secretari: un funcionari del Servei de Promoció i Difusió Cultural.  
- Vocals: tres membres nomenats per resolució de la directora general de Promoció Cultural, Museu i Belles Arts.  
4.2 Els criteris que es tindran en compte per a la valoració dels projectes presentats seran els següents:  
- Interés temàtic i argumental.  
- Adequació dels nivells del llenguatge a l'estil de la narració.  
- Domini dels recursos expressius.  
- Utilització del valencià.  
4.3 Realitzada la valoració dels projectes presentats per la comissió d'avaluació, la directora general de Promoció Cultural, Museus i Bells Arts elevarà la proposta corresponent al conseller de Cultura, Educació i Ciència, que resoldrà la concessió de les ajudes i la quantia d'aquestes. Aquesta resolució haurà de ser dictada en el termini màxim de tres mesos a partir de la data d'acabament de presentació de sol·licituds. En el cas que el termini establit no s'haguera dictat resolució, la petició es consideraria desestimada.  
4.4 Una vegada concedida la subvenció, l'interessat haurà de manifestar-ne per escrit l'acceptació en un termini no superior a 15 dies naturals, comptats a partir de la recepció de la notificació de la concessió de l'ajuda (annex III). Transcorregut aquest termini sense rebre's l'acceptació expressa, el beneficiari perdrà el dret a la subvenció concedida.  
5. Obligacions dels beneficiaris  
Seran obligacions dels beneficiaris:  
5.1 Presentar acabats els guions subvencionats fins al 28 de novembre de 1997, data límit en què se n'hauran d'entregar tres còpies, mecanografiades i enquadernades, en el Registre General de la Conselleria de Cultura, Educació i Ciència o en les direccions territorials d'Educació i Cultura d'Alacant, Castelló o València.  
5.2 Sotmetre's a les actuacions de control financer que corresponen a la Intervenció General en relació amb les ajudes concedides.  
5.3 Fer constar, en el cas de la realització de la pel·lícula o la sèrie, el patrocini de la Conselleria de Cultura, Educació i Ciència.  
6. Justificació i pagament de les ajudes  
La tramitació del pagament d'aquestes ajudes començarà amb l'acreditació prèvia per part del beneficiari del compliment de les obligacions establides en la base 5 d'aquest annex.  
7. Incompatibilitats. Exclusions  
L'ús d'aquestes ajudes és incompatible amb el simultani de qualsevol altra, siga d'entitat pública o privada, per al mateix treball. Qualsevol alteració unilateral per part del beneficiari de les condicions tingudes en compte per a la concessió de l'ajuda podrà donar lloc a la modificació, o a l'anul·lació, si escau, de la resolució de la concessió.